22)

Pēc 22. panta ievieto šādu ║ nodaļu. “VIIa NODAĻA VALSTS REGULATĪVĀS IESTĀDES 22.a pants Valsts regulatīvo iestāžu iecelšana un neatkarība 1. Katra dalībvalsts ieceļ vienu valsts regulatīvo iestādi. 2. Dalībvalstis garantē valsts regulatīvās iestādes neatkarību un nodrošina, ka tā izmanto savas pilnvaras taisnīgi un pārredzami. Tādēļ dalībvalsts nodrošina, ka valsts regulatīvā iestāde, veicot šajā direktīvā un citus saistītos tiesību aktos paredzētos pārvaldes uzdevumus: a) ir tiesiski un funkcionāli neatkarīga no citām publiskām vai privātām struktūrām; b) tās darbinieki un vadītāji darbojas neatkarīgi no tirgus interesēm, un c) veicot pārvaldes uzdevumus , neprasa un nepieņem tiešus norādījumus no jebkādas valdības vai citām publiskām vai privātām struktūrām. 3. Lai aizsargātu valsts regulatīvās iestādes neatkarību, dalībvalstis jo īpaši nodrošina, ka a) valsts regulatīvai iestādei ir juridiskas personas statuss, neatkarīgs budžets un pienākumu veikšanai atbilstoši cilvēkresursi un finansējums; b) valsts regulatīvās iestādes valdes locekļus ieceļ uz noteiktu termiņu, kas nav pagarināms un ilgst vismaz piecus gadus , bet ne vairāk par septiņiem gadiem. Attiecībā uz pirmo pilnvaru termiņu pusei valdes locekļu tas ir divarpus gadi. Locekļus atbrīvo no amata pirms termiņa tad, ja viņi nepilda šajā pantā minētos nosacījumus vai ja atbilstīgi valsts tiesību aktiem tiek atklāts nopietns pārkāpums ; un c) valsts regulatīvās iestādes budžeta vajadzības sedz tieši ienākumi no enerģijas tirgus darbībām. 22.b pants Valsts regulatīvās iestādes vispārējie mērķi Valsts regulatīvā iestāde, veicot šajā direktīvā noteiktos pārvaldes uzdevumus, veic visus pasākumus, kas pamatoti nepieciešami, lai sasniegtu šādus mērķus: a) ciešā sadarbībā ar Komisiju, Aģentūru, un citu dalībvalstu valsts regulatīvajām iestādēm ║ sekmēt konkurētspējīgu, drošu un ekoloģiski ilgtspējīgu iekšējo elektroenerģijas tirgu Kopienā, efektīvu tirgus atvēršanu visiem Kopienas patērētājiem un piegādātājiem , kā arī nodrošināt energoapgādes tīklu efektīvu un uzticamu darbību, ņemot vērā ilgtermiņa mērķus ; b) attīstīt konkurējošus un pienācīgi funkcionējošus tirgus Kopienā, lai sasniegtu a) apakšpunktā minēto mērķi; c) likvidēt jebkādus ierobežojumus elektroenerģijas tirdzniecībai starp dalībvalstīm, tostarp attīstīt pieprasījumam atbilstošas pārrobežu pārvades jaudas un palielināt valstu tirgu integrāciju, lai veicinātu neierobežotu elektroenerģijas plūsmu visā Kopienā; d) ║ maksimāli rentablu uz patērētājiem orientētu drošu, uzticamu un efektīvu tīklu sistēmu attīstīšana, veicinot sistēmas atbilstību , vienlaikus nodrošinot energoefektivitāti un liela un maza mēroga atjaunīgās enerģijas, integrāciju, un nodrošinot decentralizētu ražošanu gan pārvades, gan sadales tīklos; e) sekmējot jaunu ražošanas jaudu pieeju tīklam, jo īpaši atceļot barjeras, kas varētu kavēt jaunu dalībnieku un atjaunīgās enerģijas resursu ienākšanu tirgū; f) nodrošināt īstermiņā un ilgtermiņā atbilstošu stimulu tīkla operatoriem palielināt tīkla efektivitāti un sekmēt tirgus integrāciju ; g) nodrošināt , ka patērētāji gūst labumu no valsts tirgus efektīvas darbības, nodrošinot patērētāju aizsardzību un veicinot efektīvu konkurenci sadarbībā ar konkurences iestādēm ║; h) palīdzēt sasniegt augstvērtīgu elektroenerģijas piegādes universālo un sabiedrisko pakalpojumu, sniedzot ieguldījumu mazaizsargātu patērētāju aizsardzībā, un palīdzēt nodrošināt, ka A pielikumā paredzētie patērētāju tiesību aizsardzības pasākumi ir efektīvi; un i) saskaņot vajadzīgo datu apmaiņas procesu. 22.c pants Valsts regulatīvās iestādes pienākumi un pilnvaras 1. Valsts regulatīvai iestādei ir šādi pienākumi , kas attiecīgā gadījumā jāveic ciešā sadarbībā ar citām attiecīgām Kopienas vai valsts iestādēm, pārvades sistēmu operatoriem un citiem tirgus dalībniekiem, neierobežojot to konkrētās kompetences : a) neatkarīgi un saskaņā ar pārredzamiem kritērijiem noteikt vai apstiprināt regulētos tīkla tarifus un tīkla tarifa sastāvdaļas; b) nodrošināt to, ka pārvades un sadales sistēmas operatori un attiecīgā gadījumā sistēmas īpašnieki, kā arī visi elektroenerģijas uzņēmumi pilda saistības, kas izriet no šīs direktīvas un attiecīgajiem Kopienas tiesību aktiem, tostarp tās, kas attiecas uz pārrobežu jautājumiem; c) saistībā ar pārrobežu jautājumiem sadarboties ar dalībvalstu valsts regulatīvajām iestādēm ║ vai citu dalībvalstu iestādēm un Aģentūru, tostarp nodrošināt pietiekamu starpsavienojumu jaudu starp pārvades infrastruktūrām, lai izpildītu vispārējā tirgus novērtējuma un apgādes drošības kritēriju, nediskriminējot apgādes uzņēmumus dažādās dalībvalstīs; d) ievērot un izpildīt Komisijas un Aģentūras║ jebkurus attiecīgus un saistošus lēmumus; e) katru gadu ziņot par savu darbību un pienākumu izpildi Komisijai, attiecīgajām dalībvalstu iestādēm un Aģentūrai ║. Šādā ziņojumā ietver veiktos pasākumus un iegūtos rezultātus attiecībā uz katru šajā pantā paredzēto uzdevumu; f) uzraudzīt atbilsmi nošķiršanas prasībām, ko paredz šī direktīva un citi attiecīgi Kopienas tiesību akti, un nodrošināt to, ka netiek veikta pārvades, sadales un piegādes darbību šķērssubsidēšana , kā arī nodrošināt, ka pārvades un sadales tarifi tiek noteikti laikus pirms attiecīgajiem periodiem, kuros piemēro šos tarifus ; g) uzraudzīt pārvades sistēmu operatoru investīciju plānus un gada ziņojumā ietvert pārvades sistēmas operatoru investīciju plānu vērtējumu attiecībā uz to atbilstību Eiropas mēroga 10 gadu tīkla investīciju plānam, kas paredzēts Regulas (EK) Nr. 1228/2003 2.c panta 1. punktā; 10 gadu ieguldījumu plāns rada stimulus investīcijām un nodrošina, ka darbinieku kvalitāte un skaits ir pietiekams, lai izpildītu pakalpojumu sniegšanas saistības; ja attiecīgais operators neizpilda 10 gadu ieguldījumu plānu, valsts regulatīvā iestāde piemēro šim operatoram samērīgas sankcijas, ko nosaka atbilstīgi Aģentūras izstrādātajām pamatnostādnēm; h) apstiprināt pārvades sistēmu operatoru gada investīciju plānus; i) i) uzraudzīt atbilsmi tīkla drošības un uzticamības prasībām, izstrādāt vai apstiprināt standartus un prasības saistībā ar pakalpojumu un piegādes kvalitāti, kā arī pārskatīt darbības rezultātu atbilstību paredzētajai pakalpojumu un piegādes kvalitātei un tīkla drošības un uzticamības noteikumiem; j) uzraudzīt pārredzamību un nodrošināt to, ka elektroenerģijas uzņēmumi ievēro pārredzamības pienākumus; k) veicināt pārtraucamu Eiropas piegādes līgumu attīstību; l) uzraudzīt efektīvu tirgus atvērtību un konkurenci vairumtirdzniecībā un mazumtirdzniecībā, tostarp saistībā ar elektroenerģijas biržām, cenām, ko maksā mājsaimniecības, operatoru maiņu, atbilstošiem priekšapmaksas nosacījumiem, kas atspoguļo faktisko patēriņu, pieteikumiem uz pieslēgumu un atteikumiem no pieslēguma, uzturēšanas izmaksām un mājsaimniecību sūdzībām saskaņotā formā, kā arī konkurences kropļojumus vai ierobežojumus, sadarbojoties ar konkurences iestādēm, tostarp sniedzot konkurences iestādēm informāciju par atbilstīgiem gadījumiem; m) uzraudzīt konkurences ierobežošanas praksi, tostarp ekskluzivitātes klauzulas, kas var neļaut patērētājiem, kas nav mājsaimniecību patērētāji, vai atturēt viņus no izvēles noslēgt līgumus ar vairākiem piegādātājiem, un vajadzības gadījumā par šādu praksi informēt valsts konkurences iestādes; n) pilnībā ņemot vērā Līguma noteikumus, veicināt ilgtermiņa līgumus starp enerģijas patērētājiem un piegādātājiem, kas veicina enerģijas ražošanas un sadales uzlabošanu, vienlaicīgi ļaujot patērētājiem izmantot radušās priekšrocības ar nosacījumu, ka šādi līgumi arī var veicināt optimālu investīciju līmeni enerģētikas nozarē; o) atzīt izvēles brīvību attiecībā uz iespēju noslēgt ilgtermiņa līgumus un aktīvu pārvaldes līgumus, ja tie ir saderīgi ar Kopienas tiesību aktiem; p) reģistrēt laiku, ko pārvades un sadales uzņēmumi tērē, lai izveidotu pieslēgumus un veiktu remontdarbus, un noteikt sankcijas saskaņā ar Aģentūras pamatnostādnēm, ja šādu pieslēgumu izveidošanas un remontdarbu veikšanas laiks ir pārsniegts bez pietiekama iemesla ; q) neskarot citu valsts regulatīvo iestāžu pilnvaras, uzraudzīt , kā tiek nodrošināta elektroenerģijas universālā un sabiedriskā pakalpojuma augsta kvalitāte un mazaizsargātu patērētāju aizsardzība; r) nodrošināt A pielikumā noteikto patērētāju aizsardzības pasākumu efektīvu izpildi; s) vismaz reizi gadā publicēt ieteikumus par piegādes tarifu atbilstību 3. pantam , šajos ieteikumos pievēršot pienācīgu uzmanību regulēto cenu, proti, vairumtirdzniecības un galalietotāju cenu, tirgus darbības ietekmei ; t) ziņot valsts regulatīvajām iestādēm un Komisijai par tām dalībvalstīm, kurās regulētie tarifi ir zemāki par tirgus cenām; u) ieviest standartizētus noteikumus, kas reglamentē attiecības starp gala lietotājiem un piegādātājiem, izplatītājiem un uzskaites sistēmas operatoriem un kas attiecas vismaz uz piekļuvi patēriņa datiem , tostarp cenām un jebkuriem citiem saistītajiem izdevumiem, šādu vienota patēriņa viegli saprotama datu formāta izmantošanu , atbilstošu priekšapmaksu, kas atspoguļo faktisko patēriņu, un visiem patērētājiem tūlītēju piekļuvi šādiem datiem saskaņā ar A pielikuma h) punktu; v) uzraudzīt to, kā tiek īstenoti noteikumi par pārvades sistēmas operatoru, sadales sistēmas operatoru, piegādātāju un patērētāju un citu tirgus dalībnieku tiesībām un pienākumiem atbilstoši Regulai (EK) Nr. 1228/2003; w) uzraudzīt investīcijas ražošanas jaudā saistībā ar piegādes drošību; x) izmantot, ja vajadzīgs, veto tiesības attiecībā uz lēmumiem iecelt vai atcelt no amata personas, kas atbildīgas par pārvades sistēmas operatora vispārējo pārvaldību; y) noteikt vai apstiprināt tarifus par piekļuvi tīklam un šādu tarifu noteikšanā izmantoto metodoloģiju; z) noteikt vai apstiprināt pakalpojumu kvalitātes standartus, uzraudzīt to īstenošanu un noteikt sankcijas par to nepildīšanu; aa) uzraudzīt 24. pantā minēto drošības pasākumu īstenošanu; ab) saskaņot datu apmaiņas procesus, lai veicinātu vissvarīgākās tirgus norises reģionu līmenī; ac) piemērot cenu griestus nekonkurētspējīgos tirgos uz noteiktu, ierobežotu periodu, lai aizsargātu parērētājus pret tirgus ļaunprātīgu izmantošanu, noteikt šādus griestus pietiekami augstā līmenī, lai neatturētu jaunpienācēju ienākšanu tirgū un esošo konkurentu paplašināšanos; ad) veikt pārvades sistēmu operatoru ekspluatācijas plānu revīziju; ae) kopā ar attiecīgajām plānošanas iestādēm izstrādāt pamatnostādnes attiecībā uz laika ziņā ierobežotām licencēšanas procedūrām, lai veicinātu jaunu dalībnieku iesaistīšanos elektroenerģijas ražošanā un tirdzniecībā; un af) nodrošināt vairumtirdzniecības cenu svārstību pārredzamību. 2. Dalībvalsts var noteikt, ka šā panta 1. punktā minētos uzraudzības pienākumus var veikt iestāde, kas nav valsts regulatīvā iestāde. Šādā gadījumā uzraudzības gaitā iegūtā informācija jāpaziņo valsts regulatīvai iestādei pēc iespējas drīzāk. Valsts regulatīvā iestāde saskaņā ar labāka regulējuma principiem, veicot 1. punktā minētos pienākumus, vajadzības gadījumā konsultējas ar pārvades sistēmu operatoriem un cieši sadarbojas ar citām attiecīgām valsts iestādēm, ievērojot to neatkarību un neierobežojot to īpašās kompetences. 3. Ja saskaņā ar 10. pantu ir iecelts neatkarīgs sistēmas operators, papildus uzdevumiem, kas izriet no 1. punkta, valsts regulatīvā iestāde a) uzrauga, kā pārvades sistēmas īpašnieks un neatkarīgais sistēmas operators pilda saistības, kas izriet no šā panta, un uzliek sodu par neatbilstību saskaņā ar 5. punkta d) apakšpunktu; b) uzrauga attiecības un saziņu starp neatkarīgo sistēmas operatoru un pārvades sistēmas īpašnieku, nodrošinot neatkarīgā sistēmas operatora saistību izpildi, un jo īpaši apstiprina līgumus un darbojas kā strīdu izšķiršanas iestāde starp neatkarīgo sistēmas operatoru un pārvades sistēmas īpašnieku attiecībā uz sūdzībām, ko iesniegusi kāda no pusēm saskaņā ar 10. punktu; c) neskarot 10. panta 2. punkta c) apakšpunktā noteikto procedūru, attiecībā uz pirmo 10 gadu tīkla attīstības plānu apstiprina investīciju plānus un vairākgadu tīkla attīstības plānu, ko katru gadu iesniedz neatkarīgais sistēmas operators; d) nodrošina to, ka neatkarīgā tīkla operatora iekasētie tīkla piekļuves tarifi ietver tādu samaksu tīkla īpašniekam vai īpašniekiem, kas ļauj gūt pienācīgu atdevi no tīkla aktīviem un veikt jaunas investīcijas tīklā; e) ir pilnvarota veikt pārbaudes pārvades sistēmas īpašnieka un neatkarīgā sistēmas operatora telpās; un f) uzrauga, kā tiek izmantotas pārslodzes maksas, ko neatkarīgais sistēmas operators iekasē saskaņā ar Regulas (EK) Nr. 1228/2003 6. panta 6. punktu. 4. Uzraugot valsts elektrības tirgus atbilstoši šā panta 1. punkta l) apakšpunktam, tostarp uzraugot vairumtirdzniecības un mazumtirdzniecības cenas, valsts regulatīvās iestādes pieņem saskaņotu metodiku, kam piekritusi un ko apstiprinājusi Aģentūra. 5. Dalībvalstis piešķir valsts regulatīvajām iestādēm visas pilnvaras, kas tām nepieciešamas, lai efektīvi un bez kavēšanās veiktu 1. un 2. punktā minētos pienākumus. Tālab valsts regulatīvajām iestādēm, inter alia, ir pilnvaras: a) izdot elektroenerģijas uzņēmumiem saistošus lēmumus; b) sadarbībā ar valsts konkurences iestādēm pētīt elektroenerģijas tirgu darbību un lemt par pasākumiem, kas ir samērīgi un vajadzīgi efektīvas konkurences veicināšanai un tirgus pareizas darbības nodrošināšanai; c) saņemt no elektroenerģijas uzņēmumiem informāciju, kas vajadzīga paredzēto uzdevumu veikšanai , tostarp skaidrojumus atteikumam piešķirt trešās puses piekļuvi, kā arī jebkuru informāciju par pasākumiem, kas vajadzīgi tīkla stiprināšanai un vajadzības gadījumā sadarboties ar finanšu tirgus regulatīvajām iestādēm ; d) uzlikt iedarbīgas, atbilstošas un atturošas sankcijas elektroenerģijas uzņēmumiem, kas nepilda saistības, kuras izriet no šīs direktīvas vai no regulatīvās iestādes vai Aģentūras lēmumiem; e) veikt atbilstīgu izmeklēšanu ar attiecīgām pilnvarām veikt strīdu noregulējumu saskaņā atbilstoši 10. un 11. punktam; f) apstiprināt 24. pantā minētos drošības pasākumus. 6. Valsts regulatīvās iestādes atbild par noteikumu izstrādāšanu un apstiprināšanu pirms to stāšanās spēkā attiecībā uz šādiem aspektiem: a) pieslēgums un pieeja valsts tīkliem, tostarp pārvades un sadales tarifi un to metodoloģijas, vai kā alternatīva — metodoloģijas un to uzraudzīšana, lai noteiktu vai apstiprinātu pārvades un sadales tarifus . Šie tarifi atbilst faktiskajām izmaksām, ja vien šādas izmaksas ir tādas pašas kā efektīvam un strukturāli līdzīgam operatoram un ir pārredzamas. Tiem jābūt tādiem, lai varētu veikt visas vajadzīgās investīcijas tīklos, nodrošinot tīklu dzīvotspēju. Šie tarifi nediskriminē tirgus jaunpienācējus; b) līdzsvarošanas pakalpojumu nodrošināšana , kas ataino īstās izmaksas un pēc iespējas neietekmē ieņēmumus, vienlaikus nodrošinot pienācīgus stimulus tīkla lietotājiem, lai līdzsvarotu to jaudu un patēriņu ; šie pakalpojumi jāsniedz godīgi un bez diskriminācijas; c) piekļuve pārrobežu infrastruktūrai, tostarp jaudas sadalījuma un pārslodzes pārvaldības procedūras. Valsts regulatīvās iestādes ir pilnvarotas pieprasīt pārvades sistēmu operatoriem grozīt šos noteikumus. 7. Nosakot vai apstiprinot tarifus un tarifu un līdzsvarošanas pakalpojumu noteikumus un metodiku , valsts regulatīvās iestādes nodrošina tīkla operatoriem atbilstošu stimulu īstermiņā un ilgtermiņā palielināt efektivitāti, sekmēt tirgus integrāciju , nodrošināt piegādes drošību un atbalstīt attiecīgus pētniecības pasākumus. 8. Valsts regulatīvās iestādes uzrauga pārslodzes pārvaldību valstu elektroenerģijas sistēmās un starpsavienojumos. Pārvades sistēmu operatori iesniedz pārslodzes pārvaldības procedūru aprakstu, norādot jaudas sadalījumu, attiecīgās valsts regulatīvai iestādei apstiprināšanai. Valstu regulatīvās iestādes var pieprasīt izdarīt grozījumus šajās procedūrās, pirms tās apstiprināt. 9. Valsts regulatīvās iestādes ir pilnvarotas vajadzības gadījumā pieprasīt pārvades un sadales sistēmas operatoriem grozīt šajā pantā minētos noteikumus un nosacījumus , lai nodrošinātu to samērīgumu un nediskriminējošu piemērošanu. Kavēšanās gadījumā attiecībā uz pārvades un sadales tarifu noteikšanu valsts regulatīvām iestādēm ir pilnvaras iepriekš noteikt pārvades un sadales tarifus un pieņemt lēmumu par atbilstīgiem kompensācijas pasākumiem tad, ja gala tarifi atšķiras no šiem pagaidu tarifiem. 10. Visas personas, kam ir sūdzības par pārvades vai sadales sistēmas operatoru saistībā ar šajā direktīvā noteiktajiem operatora pienākumiem , var iesniegt sūdzību valsts regulatīvai iestādei, kas, rīkojoties kā strīdu izšķiršanas iestāde, pasludina lēmumu divos mēnešos pēc sūdzības saņemšanas. Ja valsts regulatīvām iestādēm vajadzīga papildu informācija, šo termiņu var pagarināt par diviem mēnešiem. Šo termiņu var pagarināt, ja tam piekrīt sūdzības iesniedzējs. Valsts regulatīvās iestādes lēmums ir saistošs, izņemot, ja tas ir atcelts apelācijas kārtībā. 11. Visas personas, ko attiecīgais lēmums skar un kam ir tiesības iesniegt sūdzību par lēmumu, kurš attiecas uz aprēķināšanas metodēm un pieņemts saskaņā ar šo pantu, vai gadījumā, ja valsts regulatīvajai iestādei ir pienākums apspriesties par ierosinātajiem tarifiem vai ierosināto metodiku, var vēlākais divos mēnešos vai īsākā laikā, ko paredz dalībvalstis, pēc lēmuma vai lēmuma priekšlikuma publicēšanas iesniegt sūdzību tā pārskatīšanas nolūkā. Šāda sūdzība neatliek lēmuma piemērošanu. 12. Dalībvalstis izveido atbilstīgus un efektīvus regulēšanas, kontroles un pārredzamības mehānismus, lai izvairītos no dominējošā stāvokļa ļaunprātīgas izmantošanas, jo īpaši kaitējot patērētājiem, un no negodīgas rīcības, kas vērsta uz konkurences samazināšanu. Šajos mehānismos ņem vērā Līguma noteikumus un īpaši tā 82. pantu. 13. Valsts regulatīvās iestādes izveido neatkarīgus sūdzību izskatīšanas dienestus un alternatīvas tiesību aizsardzības shēmas, piemēram, neatkarīgu enerģijas ombudu vai patērētāju organizāciju. Šie dienesti vai sistēmas atbild par sūdzību efektīvu izskatīšanu un ievēro labākās prakses principus. Valsts regulatīvās iestādes nosaka standartus un izstrādā pamatnostādnes par to, kā ražotājiem un tīkla operatoriem ir jāizskata sūdzības. 14. Dalībvalstis nodrošina, ka tiek veikti atbilstīgi pasākumi, tostarp administratīvu lietu vai kriminālprocesa uzsākšana atbilstīgi valsts tiesību aktiem, pret atbildīgajām fiziskām un juridiskām personām gadījumos, kad nav ievēroti šajā direktīvā paredzētie konfidencialitātes noteikumi. 15. Sūdzības, kas minētas 10. un 11. punktā, neskar apelācijas tiesību izmantošanu saskaņā ar Kopienas un attiecīgo valstu tiesību aktiem. 16. Valsts regulatīvās iestādes savus lēmumus pienācīgi pamato un publisko, lai ļautu tiesu iestādēm tos izvērtēt . 17. Dalībvalstis nodrošina piemērotus valsts līmeņa mehānismus, lai persona, kuru skar valsts regulatīvās iestādes lēmums, varētu šo lēmumu pārsūdzēt valsts tiesu iestādē vai citā no iesaistītajām pusēm un no valdības neatkarīgā valsts struktūrā . 22.d pants Pārrobežu jautājumu regulējums 1. Valsts regulatīvās iestādes cieši sadarbojas un viena ar otru apspriežas, kā arī savstarpēji un Aģentūrai sniedz informāciju, kas nepieciešama, lai veiktu šajā direktīvā paredzētos uzdevumus. Informācijas apmaiņas procesā iestāde, kas saņem informāciju, nodrošina tādu konfidencialitātes līmeni, kādu pieprasa informācijas nosūtītāja iestāde. 2. Lai to nodrošinātu, līdztekus reģionālai elektroenerģijas tirgu integrācijai izveido vajadzīgas regulatīvās struktūras. Attiecīgās valsts regulatīvās iestādes ciešā sadarbībā ar Aģentūru un tās vadībā nodrošina vismaz šādu regulatīvo uzdevumu izpildi saistībā ar saviem reģionālajiem tirgiem: a) sadarbojas vismaz reģionālā līmenī, sekmējot operatīvās vienošanās, lai panāktu optimālu tīkla pārvaldību, veicinātu kopīgu elektroenerģijas biržu izveidi un piešķirtu pārrobežu jaudu, kā arī nodrošinātu pietiekamu starpsavienojumu jaudu, tostarp izmantojot jaunus starpsavienojumus , reģionā un starp reģioniem , kas ļauj attīstīties efektīvai konkurencei un uzlabot piegādes drošību ; b) vismaz attiecīgajā reģionālajā līmenī saskaņo visus tehniskos un tirgus kodeksus attiecīgajiem pārvades sistēmu operatoriem un citiem tirgus dalībniekiem; c) saskaņo normatīvus, kas reglamentē pārslodzes pārvaldību un ieņēmumu taisnīgu pārdali, kā arī/vai pārslodzes pārvaldības izmaksas starp tirgus dalībniekiem; d) pieņem noteikumus, kas nodrošina, ka enerģijas biržas (biržu) īpašnieki un/vai pārvaldnieki, kas darbojas attiecīgajā reģionālajā kopējā tirgū, ir pilnībā neatkarīgi no enerģijas ražošanas uzņēmumu īpašniekiem un/vai pārvaldniekiem . 3. Valsts regulatīvajām iestādēm ir tiesības slēgt savstarpējas vienošanās, lai veicinātu sadarbību regulatīvā jomā, un darbības, kas minētas 1. un 2. punktā, attiecīgā gadījumā veic ciešā sadarbībā ar citām attiecīgām valsts iestādēm, neskarot to īpašās pilnvaras. 4. Aģentūra lemj par regulējumu attiecībā uz infrastruktūru, kas savieno vismaz divas dalībvalstis, ja a) to kopīgi pieprasa attiecīgās valstu regulatīvās iestādes, vai b) šo valstu kompetentās regulatīvās iestādes nav spējušas vienoties par piemērotu regulējumu sešu mēnešu laikā no dienas, kad attiecīgo lietu saņēma pēdējā regulatīvā iestāde. 22.e pants Pamatnostādņu ievērošana 1. Komisija vai jebkura valsts regulatīvā iestāde ║ var prasīt Aģentūrai sniegt atzinumu par regulatīvās iestādes pieņemtā lēmumu atbilstību šajā direktīvā vai Regulā (EK) Nr. 1228/2003 minētajām pamatnostādnēm. 2. Aģentūra četru mēnešu laikā no pieprasījuma saņemšanas sniedz atzinumu Komisijai vai attiecīgi regulatīvajai iestādei, kas to pieprasījusi ║ un valsts regulatīvajai iestādei, kas pieņēmusi lēmumu. 3. Ja valsts regulatīvā iestāde, kas pieņēmusi apstrīdēto lēmumu, neizpilda Aģentūras atzinumu četru mēnešu laikā no tā saņemšanas dienas, Aģentūra par to informē Komisiju. 4. Jebkura valsts regulatīvā iestāde, ja tā uzskata, ka valsts regulatīvās iestādes pieņemtais lēmums neatbilst šajā direktīvā vai Regulā (EK) Nr. 1228/2003 minētajām pamatnostādnēm, var divu mēnešu laikā no minētā lēmuma pieņemšanas informēt Komisiju. 5. Ja Komisija ║ konstatē, ka valsts regulatīvās iestādes pieņemtais lēmums liek nopietni apšaubīt tā atbilstību šajā direktīvā vai Regulā (EK) Nr. 1228/2003 paredzētajām pamatnostādnēm, vai nu divu mēnešu laikā kopš informācijas saņemšanas par neatbilstību Aģentūras atzinumam saskaņā ar 3. punktu vai par neatbilstību vadlīnijām saskaņā ar 4. punktu vai pēc savas iniciatīvas trīs mēnešu laikā kopš lēmuma pieņemšanas, Komisija var lemt par procedūras uzsākšanu. Šādā gadījumā Komisija aicina attiecīgo valsts regulatīvo iestādi un procedūrā iesaistītās puses iesniegt komentārus. 6. Ja Komisija nolemj uzsākt procedūru, tā ne vēlāk kā četrus mēnešus no minētā lēmuma pieņemšanas pieņem galīgo lēmumu, ar kuru a) nolemj neiebilst pret valsts regulatīvās iestādes lēmumu; vai b) pieprasa attiecīgajai valsts regulatīvajai iestādei grozīt vai atcelt savu lēmumu, ja Komisija uzskata, ka nav ievērotas pamatnostādnes. 7. Ja Komisija nav pieņēmusi lēmumu uzsākt procedūru vai galīgo lēmumu attiecīgi 5. un 6. punktā noteiktajos termiņos, uzskatāms, ka Komisija neiebilst pret valsts regulatīvās iestādes lēmumu. 8. Valsts regulatīvā iestāde divu mēnešu laikā izpilda Komisijas lēmumu grozīt vai atsaukt lēmumu un attiecīgi informē Komisiju. 22.f pants Lietvedība 1. Dalībvalstis paredz, ka piegādes uzņēmumiem vismaz piecus gadus jāspēj sniegt valsts regulatīvai iestādei, valsts konkurences iestādei un Komisijai atbilstošus datus par visiem notikušajiem elektroenerģijas piegādes līgumu un elektroenerģijas atvasināto instrumentu darījumiem ar vairumtirgotājiem un pārvades sistēmas operatoriem. 2. Pie minētajiem datiem pieder informācija par darījuma ilgumu, piegādes un līguma izpildes noteikumiem, enerģijas apjomu, izpildes dienu un laiku, darījumu cenām un attiecīgā vairumtirgotāja identifikācijas datiem, kā arī konkrētas ziņas par visiem neizpildītajiem elektroenerģijas piegādes līgumiem un elektroenerģijas atvasinātajiem instrumentiem. 3. Valsts regulatīvā iestāde ziņo par apsekojuma vai pieprasījuma rezultātiem citiem tirgus dalībniekiem, vienlaikus nodrošinot , ka netiek atklāta komerciāli svarīga informācija par konkrētiem tirgus dalībniekiem vai atsevišķiem darījumiem. ▐ 4. Ar šo pantu nerada papildu saistības pret 1. punktā minētajām iestādēm, uz kurām attiecas Direktīva 2004/39/EK ║. 5. Ja 1. punktā minētajām iestādēm jāpiekļūst to iestāžu datiem, uz ko attiecas Direktīva 2004/39/EK, minētajā direktīvā paredzētās atbildīgās iestādes sniedz šīm iestādēm vajadzīgos datus.”